Gordhan: ‘Ek het nie met die Guptas vergader’Pravin Gordhan. Foto: Nhlanhla Phillips/ANA Pravin Gordhan, minister van openbare ondernemings, het aan die kommissie van ondersoek na staatskaping gesê hy het nooit in direkte vergaderings met die Gupta-familie gesit nie. Volgens Gordhan het hy hulle net nou en dan by amptelike funksies gesien. Die minister het gesê hy wil duidelikheid hieroor verskaf nadat sy getuienis verlede week aan die media uitgelek is voor hy by die ondersoek kon getuig. “Weens die uitlek van my verklaring is baie gefokus op ‘het jy die Guptas ontmoet of nie?’ en nie ‘wat het jy met hulle gedoen?’ of het ek enige onbehoorlike ooreenkomste met hulle aangegaan nie. Ek het hulle by krieketwedstryde gesien. Daar was ontbytvergaderings waar ek moes wees om die president te ondersteun en dit kan beteken ons was in dieselfde vertrek. Ek wil dit duidelik maak dat daar geen vergaderings was nie.” Rakende ŉ vergadering met die Indiese miljardêr Anil Ambani, het Gordhan bevestig dat hulle in 2010 by ŉ hotel in Pretoria vergader het. Hy het gesê die rede hoekom hy met Ambani vergader het, was omdat hy ŉ moontlike belegger in Suid-Afrika was en dat sy maatskappy die selfoonnetwerk MTN wou koop. Volgens Gordhan was Dondo Mogajane, tans die direkteur-generaal by die tesourie, by die vergadering teenwoordig waar die land se regulasies aangaande verkrygings en die rol van die tesourie bespreek is. Gordhan het getuig hy was nog nooit by die Guptas se landgoed in Saxonwold nie en dat hy ŉ uitnodiging na die Gupta-troue in 2013 by Sun City van die hand gewys het. Die minister het ook getuig oor ŉ openbare veldtog wat deur teenstanders teen hom en beamptes van die tesourie georkestreer is in ŉ poging om die departement te kaap. Volgens Gordhan het wetstoepassingsagentskappe soos die Valke gehelp om die veldtog te orkestreer toe dit nog onder beheer van Berning Ntlemeza was. Hy het getuig Ntlemeza het dae voor die begrotingsrede in Februarie 2016 ŉ koevert by die tesourie ingehandig wat aan hom geadresseer was. Daar was 27 vrae rakende die hoërisiko-eenheid by die Suid-Afrikaanse Inkomstediens. Volgens Gordhan het hy toe ŉ vergadering met oudpres. Jacob Zuma gereël om oor die Valke se ondersoek te gesels. “Tydens dié vergadering het ek kapsie gemaak oor die vervolging en die voormalige president gevra of politieke aktiviste soos ek nou gereed moet maak om tydens die demokratiese era uitgeskuif te word selfs al het ons die onderdrukking onder die veiligheidpolisie in die apartheidsera oorleef.” Gordhan het gesê Zuma het in reaksie op sy kommer bloot vinnig deur die brief geblaai. “Hy het gesê hy sal die aangeleentheid met die minister van polisie, toe Nathi Nhleko, bespreek. Ek het geen verdere inligting in die verband van die president ontvang nie.” Volgens Gordhan is hy tydens sy voorbereiding van sy begrotingstoespraak na ŉ vergadering met Gwede Mantashe, voormalige sekretaris-generaal van die ANC, sy adjunk Jessie Duarte en Zwelo Mkhize, voormalige tesourier-generaal, ontbied. Hy moes van Kaapstad na Johannesburg vlieg en is daar tydens die vergadering aan hom gesê die Valke se ondersoek is ŉ “politieke probleem” en dat ŉ politieke oplossing gesoek sal word. Die kommissie se sitting duur voort. Lees alle vorige berigte oor staatskaping op Maroela Media.